Suid-Afrikaner maak gestrande Costa Concordia weer vlotDie Italiaanse passasierskip, die Costa Concordia, wat op 13 Januarie verlede jaar op ’n rif naby die eiland Giglio, naby Italië se weskus gestrand en omgeslaan het, is vandag, ná ’n gespook van 19 ure weer regop getrek. Nick Sloane, ’n Suid-Afrikaanse ingenieur, het die projek, om die Costa Concordia weer vlot te kry, gelei. Sloane het, nadat die skip eindelik regop getrek kon word, ’n heldeontvangs op die eiland gekry. Die nuus dat hierdie eerste fase van die herwinning van die passasierskip ’n sukses was, is intussen deur sirenes in die Giglio-hawe aangekondig. Roltoue is gebruik om die reuse skip, wat 300 meter lank is en 115 000 ton weeg, stadig regop te trek. Dit is die eerste keer dat so ’n groot vaartuig deur dié tegniek weer vlot gemaak is. Die ergste skade aan die romp van die skip sal in die komende maande herstel word sodat dit oor ses maande, ná die Italiaanse winter, weggesleep kan word. Twee-en-dertig mense is in die ramp dood en ’n hernude soektog na twee mense wat nog vermis word se lyke, sal nou begin. Intussen sal die skip se kaptein, Francesco Schettino (52) weer op 23 September in die hof verskyn. Schettino is onder huisarres en staar ’n aanklag van manslag in die gesig. Hy het die skip verlaat voordat die ongeveer 4 200 passasies en bemanning veilig die skip verlaat het. Aanklaers sê die skip het die rotse getref toe dit gevaarlik naby aan Giglio gevaar het. http://youtu.be/_91A9FzxQ78